Vlugverbod van SA na Nederland opgehef(Foto verskaf deur KLM) Die vlugverbod van Suid-Afrika na Nederland is opgehef ná ŉ aankondiging Dinsdag deur die Nederlandse regering. KLM Royal Dutch Airlines bevestig dat Nederlandse burgers en inwoners van die Europese Unie of Schengen-gebied nou van Suid-Afrika na Nederland mag reis. Ander persone mag slegs na Nederland reis indien hulle aan sekere vereistes tydens die Covid-19-pandemie voldoen. Passasiers wat van Suid-Afrika na Nederland reis moet ŉ negatiewe Covid-19-uitslag kan bewys. Dié toets moet binne minder as 24 uur voor vertrek afgehandel wees. Reisigers moet ook ŉ kwarantyn-verklaring afhandel en 10 dae lank isoleer met hul aankoms. Die kwarantynperiode kan ná vyf dae opgeskort word indien ŉ tweede Covid-19-toets negatief is. KLM het daaglikse vlugte tussen Amsterdam en Johannesburg en vier keer per week tussen Amsterdam en Kaapstad.